**Távprogramozás és őssejtterápia: ígéretes új eszközök a Parkinson-kór elleni harcban**

**Egy, az egész régióban úttörő újításnak hála a Pécsi Tudományegyetem Klinikai Központ (PTE KK) Neurológiai Klinikáján már távolról is elvégezhető a Parkinson-kór kezelésében kulcsfontosságú agyi stimuláció programozása, amivel több ezer beteg életét könnyítik meg. Az új eljárásokra nagy szükség is van, miután a rettegett betegség világszerte rohamosan terjed. Dr. Kovács Norberttel, a PTE KK Neurológiai Klinikájának professzorával többek között a „Parkinson pandémia” okairól és a reményt adó új terápiákról beszélgettünk.**

Egyre kevésbé mondható ritkának, és egyre kevésbé csak az idősek betegsége a fokozatosan romló mozgással és kézügyességgel, járászavarral, illetve hangulati zavarokkal járó Parkinson-kór. **1990 és 2015 között világszerte duplájára nőtt a Parkinsonnal küzdő betegek száma**, **és számuk 2040-re meghaladhatja a 12 milliót**, amivel a leggyorsabban növekvő neurodegeneratív, azaz az idegsejtek folyamatos pusztulásával járó betegségnek számít.

**Már a fiatalokra is lecsap**

*„Bár a Parkinson-kór a mai napig elsősorban a 60 év feletti korosztályt sújtja,* ***egyre több*** *ennél jóval* ***fiatalabb beteggel találkozunk****. A klinikánkon gondozott betegek több mint 10 százaléka 50 év alatti, míg a 60 év alattiak aránya 24 százalék. Ez az életkori eloszlás is jól mutatja, hogy egy* ***jelentős részük az aktív és munkaképes korosztályból kerül ki.*** *Azaz a parkinsonos betegek számának emelkedése nem csak az egyre inkább idősödő társadalommal magyarázható, hanem sajnos egyéb okok is vannak a háttérben”* – sorolja az aggasztó tényeket dr. Kovács Norbert, a PTE Neurológiai Klinikájának igazgató-helyettese, egyben a Magyar Tudományos Parkinson Társaság elnöke.

A szakértők által **„Parkinson pandémiának”** nevezett jelenség **egyik fő oka** minden bizonnyal a **környezetszennyezés**, miután a szervezetünkbe jutó vegyi anyagok az idegsejteket is károsíthatják. *„Sok olyan viszonylag fiatal betegünk van, akik különböző növényvédő szerekkel vagy oldószerekkel dolgoztak, esetükben elképzelhető, hogy erre vezethető vissza a betegség kialakulása, de nemzetközileg olyan eset is ismert, amikor egy katonai támaszpont ivóvizébe került bele valamilyen vegyi anyag, és az ott szolgálók között később ugrásszerűen megnőtt a betegek aránya”* – hoz példákat a szakértő.

A kiváltó okok pontos meghatározását megnehezíti az a valószínűleg nem túl ismert tény, hogy a tünetek megjelenésének idejére a betegség akár évtizedek óta károsítja az idegsejteket, miután **a kór többnyire az emésztőrendszerben indul, és onnan lassan terjed át az agyra**. Még ezután is **több évig tart a tünetek megjelenése**, miután agyunk hősiesen kompenzálja az elpusztult idegsejteket.

**Gyógyíthatatlan, ám már nem reménytelen**

Bár a Parkinson-kór pontos okát mai napig nem ismerni, és a sejtpusztulás jelenlegi tudásunkkal nem visszafordítható**, egyre több olyan terápia van, amelyek révén hosszabb időre is lehetséges a panaszok mérséklése**, illetve akár a teljes panaszmentesség elérése. Ezek közül **az egyik legfontosabb az** úgynevezett **agyi stimuláció**, amely keretében elektródákat helyeznek az agy mélyebb rétegeiben elhelyezkedő magokba, és ezek modulálják a tüneteket okozó kóros agyi működést. **A módszer magyarországi bevezetésében úttörő szerepet játszó pécsi klinikán 2001 óta végeznek ilyen beavatkozásokat, amelynek köszönhetően mára óriási mennyiségű adat gyűlt össze.**

Ennek azért is nagy jelentősége van, mert a betegség előrehaladtával és az újabb idegsejtek pusztulásával szükségessé válik a stimuláció „finomhangolása”. **Az egész kelet-közel európai régióban először Pécsett vált elérhetővé 2022 augusztusában az a távprogramozási eljárás**, amely révén akár **több száz kilométer távolságból elvégezhetőek a szükséges finomhangolások**. Mindez azt jelenti, **hogy a beteg tüneteit, azok esetleges romlását egy online konzultáció keretében lehet ellenőrizni, majd egy alkalmazás segítségével valós időben végzik el a beültetett stimulátor programozását**. Mindezzel több órás utak spórolhatóak meg, amely mind az idős, sok esetben korlátozott mobilitású, mind a fiatalabb, nem egy esetben még munkaképes betegek számára nagy könnyebbséget jelent.

A komoly műtétet igénylő mélyagyi stimuláción kívül **egyre több kisebb beavatkozással járó terápia válik elérhetővé**. Ezek közé tartozik például **a betegség tüneteit csökkentő hatóanyagok bőr alá ültetett pumpa révén történő adagolása**, amely jelentősen meghosszabbíthatja a gyógyszeres kezeléssel elérhető panaszmentes időtartamot. Az idő pedig végre nem csak a betegségnek dolgozik.

*„****Több új gyógyszer is elérhetővé vált, illetve várható a közeljövőben****. Ezek egyikét jó ideje használják már a cukorbetegség kezelésére, és nemrég derült fény arra, hogy a Parkinson-kór esetében lassíthatja a betegség előrehaladását. Emellett* ***több olyan ígéretes gyógyszerkísérlet is zajlik, amelyek az idegsejtpusztulás megállítására, lassítására irányulnak, és új lendületet kaptak az őssejtterápiával kapcsolatos kutatások is****, amely talán néhány éven belül reális opció lehet. Természetesen a Parkinson-kór ma is súlyos betegség, ám a benne szenvedők részére reménykedésre ad okot, hogy állapotuk megőrzésén túl a közeljövőben annak javítására és a gyógyulásra is lehetőség nyílhat”* – összegez Kovács Norbert.

*Kapcsolat, interjúkérés:*

*Harta Viktor, PTE ÁOK PR és Kommunikációs Iroda*

*Email:* *viktor.harta@aok.pte.hu* *Telefon: +36304898385*